**ZAPISNIK 3. REDNE SEJE ŠSFF**

3. redna seja se je pričela v torek, 22. 2. 2022, ob 16.00 preko spletne platforme Zoom.

**Prisotni\_e svetniki\_ce:** Breda Hribernik (namestnica Stefana Stojkoskega), Izidor Ramšak, Hana Kužnar, Luka Oprešnik, Živa Gornik, Sara Svati Sharan, Larina Griessler, Taja Ivanc, Tjaša Šimunić, Pia Zarnik (namestnica Klare Vrabl), Lara Potočnik, Vid Karlovšek (namestnik Gašperja Stražišarja), Marja Zakelšek, Lara Oštrbenk, Brina Minca Herlec, Nika Gradišek, Neža Vengust, Tamara Šterk, Gregor Gartner, Nesa Vrečer.

**Drugi\_e prisotni\_e:** Jonathan S. Rebetz (prodekan študent), Nejc Kralj (senator), Marko Durdubakov (senator), Miha Slatnar (senator).

**Opravičeno odsotni\_e svetniki\_e:** Stefan Stojkoski, Hana Kerin, Klara Vrabl, Gašper Stražišar.

**Dnevni red:**

1. Določitev dnevnega reda,
2. potrditve zapisnikov,
3. volitve in imenovanja,
4. poročilo predsednice ŠSFF,
5. poročilo prodekana študenta,
6. poročilo s Senata FF,
7. poročilo z Upravnega odbora FF,
8. poročila s komisij in odborov,
9. mnenja o pedagoški usposobljenosti visokošolskih učiteljev in sodelavcev,
10. finance,
11. razno.

**Ad 1.**

Določitev dnevnega reda.

Predsednica Brina Minca Herlec odpre 3. redno sejo ŠSFF in pozdravi prisotne. Larina Griessler prosi za spremenjen dnevni red. Točko finance se premakne za točko potrditve zapisnikov, brez pripomb. Nov dnevni red:

1. Določitev dnevnega reda,

2. potrditve zapisnikov,

3. finance,

4. volitve in imenovanja,

5. poročilo predsednice ŠSFF,

6. poročilo prodekana študenta,

7. poročilo s Senata FF,

8. poročilo z Upravnega odbora FF,

9. poročila s komisij in odborov,

10. mnenja o pedagoški usposobljenosti visokošolskih učiteljev in sodelavcev,

11. razno.

**Sklep:** ŠSFF potrjuje modificirani dnevni red 3. redne seje ŠSFF.

**Glasovanje: Za:**  18 **Proti:** 0 **Vzdržani:** 0

**Ad 2.**

Potrditve zapisnikov.

Brina Minca Herlec pove, da smo na mail prejeli Zapisnik 2. redne seje ŠSFF z dne 25. 1. 2022 in Zapisnik 1. dopisne seje. Na mail je prispela ena pripomba, ki bo vnesena. Novih pripomb ni.

**Sklep**: ŠSFF potrjuje Zapisnik 2. redne seje ŠSFF in Zapisnik 1. dopisne seje ŠSFF.

**Glasovanje: Za:**  18 **Proti:** 0 **Vzdržani:** 0

**Ad 3.**

Poročilo finančne komisije.

21. februarja je bil odprt razpis za 3. razpisno obdobje, torej za dogodke, ki bodo izvedeni v aprilu in maju. Rok za oddajo prijav je 19. marec ob 23ih. Z iskanjem predračunov naj svetniki začnejo čim prej zaradi možne neodzivnosti ponudnikov. 19. marec je tudi rok za oddajo poročil iz 2. razpisnega obdobja. Če imajo kakšno vprašanje, naj napišejo v svojo nit, da se ne izgubi preglednost. Svetniki naj preverijo, kaj vse so načrtovali, in če kaj odpade naj sporočijo, da Finančna komisija ve, ali mora sredstva prestaviti ali v celoti odpovedati.

**Sklep:** ŠSFF se seznanja s poročilom Finančne komisije.

**Glasovanje: Za:**  18 **Proti:** 0 **Vzdržani:** 0

**Ad 4.**

Volitve in imenovanja. Jih ni, zato ta točka ni izvedena.

**Ad 5.**

Poročilo predsednice ŠSFF.

Danes se je sestala z Matejem Hriberškom. Oblikovani sta dve novi komisiji, Komisija za informacijski sistem in Skupina za pripravo jezikovne strategije. Prva bo skrbela za računalništvo in informatiko in opismenjevanje v teh dveh sferah, druga pa za vlogo slovenščine in drugih jezikov na fakulteti, npr. vprašanja glede jezika zaključnega dela, jeziki brošur… Za vsako komisijo je potrebno imenovati enega študentskega predstavnika. Hriberšek je predlagal Živo Gornik, ki se mu je na sestanku z dekanjo na začetku trenutnega mandata zdela zagreta za področje informatike. Za drugo pa bi bilo potrebno imenovati nekoga, ki mu je to blizu.

Potekala je tudi seja ŠSUL, katere pa se predsednica zaradi obveznosti žal ni mogla udeležiti, tako da sta jo na njej nadomeščala Gregor Gartner in Sara Svati Sharan, ki sta o seji tudi poročala. Komisija za kakovost je morda še prosta, Sara Svati Sharan pa je pristala v Delovnem telesu za varno študijsko okolje. Opozoriti velja, da pri prijavah na razpise ŠSUL podpisana in skenirana prijava ne velja. Zaradi tega so tudi zavrnili prijavo enega od svetnikov ŠSFF v eno izmed komisij, ker kot veljavno prijavo razumejo samo prijavo, podpisano z digitalnim podpisom ali pa original podpisane prijave, oddanega osebno ali po pošti. Govora je bilo tudi glede pogojev za zviševanje ocene na posameznih fakultetah, ki je na ravni Univerze v Ljubljani zaenkrat neenotno. V prihodnosti bodo morda poskusili izvesti poenotenje pogojev za zviševanje na ravni univerze, ampak do zdaj o tem še niso razmišljali.

**Sklep:** ŠSFF se seznanja s poročilom predsednice ŠSFF.

**Glasovanje: Za:**  18 **Proti:** 0 **Vzdržani:** 0

**Ad 6.**

Poročilo prodekana študenta.

Prostor na Tobačni je zdaj dostopen, upoštevaje pravila, ki jih je že poslal v enem od mailov. Načeloma ne smemo biti tam samo ponoči in razgrajat ter razbijat. Prostor smejo uporabljati študentska društva, posredujemo naj imena predsednikov in tajnikov ki bi želeli imeti dostop, ker se ključ prevzame na Aškerčevi in ga lahko dobiš samo, če si na seznamu. Na seznamu smo predstavniki ŠSFF, ŠOFF in oddelčni koordinatorji tutorjev. Če ima kdo kako rastlino ali plakat lahko to prinese, da se prostor poživi. Študentska svetovalnica: računalničarji so končno dali na voljo nov naslov. Domena je druga, star naslov pa ukinjen, tako da dejansko študentje niso imeli naslova svetovalnice. Naslov se bo dalo tudi na spletno stran, če ne vemo odgovora na vprašanje študentov je to naslov, kamor lahko pišemo z vprašanji. To je bil naslov, ki smo ga dobili od psihologov, zato je bilo nekaj težav pri prenosu in brisanju. Dela pa se na obuditvi psihosocialne svetovalnice, saj je na fakulteti želja po naslovu, kamor se lahko študentje obrnejo po potrebi. Sprememba urnikov: Prodekan študent je razočaran nad določenimi kolegi iz vodstva, ker so spremenili ploščo, ki so jo začeli vrteti: sprememba urnikov/posodobitev urnikov tako, da bi bili študentom prijazni. Na začetku so govorili o tem, da naj bi se to sistemsko spremenilo, da bi sprogramirali program tako, da bi sam pokombiniral glede na prostorske razpoložljivosti. Očitno bodo sanirali samo najhujše aberacije, če bo npr. kak profesor imel preveč študentov, bo skušal s pomočjo vodstva najti drugo, bolj ustrezno predavalnico, drugih sprememb pa ne bo. Prodekan študent je bil zelo razočaran, saj se mu zdi, da bodo zdaj študentje mislili, da je obljubljal s figo v žepu. Vodstvo se je izgovarjalo na prevelik upor profesorjev, če bi se tega lotili, ker če je bil sistem tak že več desetletij, potem je lahko še naprej isti. Dokler ne rešimo stiske z novimi prostori (strojna), ne moremo ničesar narediti, on sam (prodekan študent) žal nič ne more, tudi senat ima samo petino študentov. Bolje bo, ko dobimo strojno, kar pa bo verjetno šele čez več let. Opravičuje se, da je prezgodaj netil upanje, stvari na fakulteti so preveč okostenele. Če kdo še kaj potrebuje, je vedno na voljo.

Na tej točki sta prišla Tamara Šterk in Oprešnik Luka, Larina Griessler pa je sejo zapustila.

**Sklep:** ŠSFF se seznanja s poročilom prodekana študenta.

**Glasovanje: Za:** 18 **Proti:** 0 **Vzdržani:** 1

**Ad 7.**

Poročilo s Senata FF.

Poroča Vid Karlovšek. Januarska seja Senata FF je potekala 26. 1. 2022. Glede študentske problematike ni bilo na seji nič posebej pomembnega; tudi študentje senatorji se na seji niso oglašali, ker za to ni bilo potrebe. Dekanja je poročala, da so bili v sredini januarja izvedeni pogovori z vodstvi oddelkov glede njihovih načrtov in potreb z namenom, da se bo vodstvo FF lažje orientiralo pri načrtovanju svojega dela. Podobno kot že pred tem Senat FF, je tudi Senat UL sprejel sklep glede dodatnega izpitnega roka za študente, ki se zaradi karantene oz. izolacije niso mogli udeležiti rednih izpitnih rokov. Prodekan za dodiplomski in magistrski študij ter informacijski sistem je omenil, da bo v februarju 2022 objavljen razpis za nabavo računalniške opreme; oddelki so bili pozvani, naj vodstvu fakultete pošljejo seznam svojih potreb s tega področja. Formirala se je tudi skupina za informacijski sistem, ki se bo ukvarjala s področjem digitalizacije informacijskega sistema, e-učenjem in hibridnim študijem. Pri kadrovskih zadevah ni bilo na seji nič posebnega – šlo je za klasično potrjevanje habilitacij; vsem kandidatom je bila na Senatu habilitacija potrjena. Imenovan pa je bil nadomestni član Komisije za priznanja FF. V sklopu študijskih zadev 1. in 2. stopnje so na senatu potrjevali spremembe učnih načrtov, nosilcev predmetov ali semestra izvajanja pri predmetih na smereh Etnologija in kulturna antropologija, Germanistika, Hispanistika, Italijanistika, Tolmačenje in Arheologija. V sklopu študijskih zadev 3. stopnje so potrdili imenovanja komisij za spremljanje doktorskih študentov. Na tem mestu je je vnela debata o dvopičjih in primernosti naslovov doktorskih disertacij. Potrdili so tudi Cenik knjižničnih storitev FF za štud. leto 2022/23 in pa Letni program dela za leto 2022 s finančnim in kadrovskim načrtom. V kontekstu slednjega je dekanja omenila, da je v prihodnosti na FF načrtovana gradnja sončne elektrarne – dejavnosti fakultete bi se tako razširile tudi na področje proizvodnje električne energije. Pojavila se je tudi debata o načrtovanem pokritju atrija FF na Rimski cesti. Na koncu pa so bili senatorji seznanjeni še s poročiloma s komisij UL, in sicer s Komisije UL za obštudijske dejavnosti in z Disciplinske komisije za študente.

**Sklep:** ŠSFF se seznanja s poročilom s Senata FF.

**Glasovanje: Za:**  19 **Proti:** 0 **Vzdržani:** 0

**Ad 8.**

Poročilo upravnega odbora FF.

Zadnja seja je v potekala 21. 1. 2022 preko Zooma. Dnevni red je obsegal potrjevanje zapisnikov, Letno poročilo 2021, Načrt porabe sredstev FF UL iz skupnih sredstev in drugih virov za 2022 ter Dopolnitev cenika CSDTJ.

Poslovno poročilo o kakovosti: Na seji je bilo na kratko predstavljeno zelo obsežno poročilo, ki naj bi ga predhodno obravnaval tudi ŠSFF, tako da ste predstavniki v ŠSFF z njega vsebino verjetno že seznanjeni.

Načrt porabe sredstev: Skupni znesek za leto 2022 znaša 105 127,00 € (za leto 2021 je znašal 99 937,00 €). Zvišane so bile postavke za promocijsko gradivo UL FF, študentske predstavitve UL FF ter spletno stran UL FF. V primerjavi z lanskim letom se je višina sredstev zmanjšala za postavke predstavitev dogodkov in oglaševanje, materialni stroški in novoletni sprejem UL FF.

Do naslednje seje naj bi bil interni pravilnik, da bi se vsi oddelki, ki imajo željo po snemanju promocijskih gradiv (npr. predstavitveni film), lahko prijavili, nato bi se naredil izbor in neko vsoto bi namenili tudi v naslednjih letih, kar naj bi pripomoglo h krepitvi oddelčnih aktivnosti.

Na vprašanje, ali razpis za investicijo v programsko opremo obsega tudi individualno opremo, je bil podan odgovor, da gre predvsem za investicijo v opremo učilnic, namenjenih za izvajanje pedagoških programov; načrtovane so mobilne enote za omogočanje sodobnejšega pouka, kamere za lažje prenašanje video vsebin iz učilnic.

**Sklep:** ŠSFF se seznanja s poročilom upravnega odbora FF.

**Glasovanje: Za:**  19 **Proti:** 0 **Vzdržani:** 0

**Ad 9.**

Poročila s komisij in odborov.

Brina Minca Herlec poroča s Habilitacijske komisije: določeni člani so izrazili mnenje, da jih pri študentskih mnenjih moti prevelika pozornost na obštudijskih dejavnostih. Komisija je predlagala, da naj bo mnenje osredotočeno na pedagoško kakovost dela in ne na druge dejavnosti obštudijskega procesa. Vseeno pa meni, da je nemogoče napisati mnenje popolnoma objektivno, da se namreč izvzame to, kar profesor dela še dodatno. Obštudijske dejavnosti so mišljene kot npr. udeležba na dogodkih itd. Premalo se menda osredotočamo na dogajanje v predavalnicah, oz. preveč na dogajanje izven predavalnic. Dejstvo pa je, da pedagoško delo zavzema tudi obštudijske dejavnosti, ne samo delo v predavalnicah. Npr. vaje na terenu in del strokovnega in pedagoškega dela se izvaja tudi izven predavalnic. Če želijo specifično študentsko mnenje: študentje napišejo, kaj je njim pomembno in to izpostavijo, zato je to smiselno napisati v mnenje, tudi če gre za obštudijske dejavnosti. Dobro bi bilo pogledati po oddelkih, od kje to prihaja, ker se npr. na antropologiji veliko dogaja v praksi izven študijskega procesa. Študentska mnenja se nikoli ne pišejo samo na podlagi profesorja v javnem prostoru, ker je to nonsens. Nikoli ne predstavlja celotne vsebine mnenja ampak bolj dopolnitev. Če koga moti, da je nekdo bolj aktiven, kot oni sami, potem naj se vprašajo o svojih pedagoških praksah. Morda so se preveč zapičili v neke podrobnosti.

Nesa Vrečer: Marko Štuhec bo po novem opazovalec v KDRŠju. Programski svet za humanistiko in družboslovje: planira se teden doktorandov, ki naj bi bil konec prvega semestra drugo leto, kjer bodo potekale predstavitve raziskav.

Tamara Šterk: Seja komisije za tutorstvo: hitra seja, samo dogodki zadnjih dni: Informativni dnevi in pisanje študentskih prošenj, polletna poročila, veliko stvari se je prestavilo na letni semester, upamo na več dogajanja. Informativni dnevi: večina oddelkov je imela dober obisk, nekaj problemov je bilo z internetom, ki se je vmes sesul, a so ga kmalu popravili. Dobri odzivi, dobro izpeljano. Sprejeli so tudi sklep: poskusna doba 1 leta za tutorstvo na drugi stopnji, predvsem za študente drugih fakultet, je pa še nekaj problemov, kot npr. ali jih imajo sploh zabeležene na referatu. Zaenkrat še stvar dogovarjanja. Vsak oddelek naj bi imel vsaj enega študenta na drugi stopnji, na katerega se študentje lahko obrnejo. Datumi za Informativni dan za tutorstvo in izobraževalni dan jeseni in datum podelitve priznanj, pri čemer so za spremljevalni program rekli, naj se povežemo z Oddelkom za muzikologijo ali kom drugim, ki bi pripravil kakšno točko. Če ima kdo kakšno željo po sodelovanju, naj ji pišejo.

Komisija za študentska vprašanja UL, poroča Nika Gradišek: prvi sestanek, konstitutivna seja. Nič novega, združena komisija za študente s posebnim statusom in komisija za socialna vprašanja.

Sara Svati Sharan: KDMŠ seja je potekala 16. 2., samo seznanitev s poročilom o kakovosti in sprejemanje redakcijskih popravkov, ki so vezani na predmetnike. Minimalne spremembe, birokratske zadeve. Seja statutarne komisije 2.2.: na strehi FF naj bi bile sončne elektrarne, kar je Statutarna potrdila. Pravilnik o ukrepih proti nasilju se je sprejel in bo šel na senat oz. je že moral iti. V marcu bi moral začeti veljati, precej bolj jasen je glede odgovornosti in sankcij. Diplomske in magistrske bodo z naslednjim študijskim letom oddane samo še elektronsko, torej samo še RUL.

**Sklep:** ŠSFF se seznanja s poročili s komisij in odborov FF.

**Glasovanje: Za:**  19 **Proti:** 0 **Vzdržani:** 0

**Ad 9.**

Mnenja o pedagoški usposobljenosti.

**Sklep:** ŠSFF podaja mnenje o pedagoškem delu Andreji Drašler, ki je v postopku za ponovno izvolitev v naziv lektorice za angleški jezik.

**Sklep:** ŠSFF podaja mnenje o pedagoškem delu Tine Milavec, ki je v postopku za ponovno izvolitev v naziv docentke za arheologijo.

**Sklep:** ŠSFF podaja mnenje o pedagoškem delu Luke Culiberga, ki je v postopku za ponovno izvolitev v naziv docenta za japonologijo.

**Sklep:** ŠSFF podaja mnenje o pedagoškem delu Marije Kristine Hmeljak, ki je v postopku za ponovno izvolitev v naziv docentke za japonologijo.

**Sklep:** ŠSFF podaja mnenje o pedagoškem delu Renate Marčič, ki je v postopku za ponovno izvolitev v naziv asistentke za psihologijo.

**Sklep:** ŠSFF podaja mnenje o pedagoškem delu Barbare Ivančič Kutin, ki je v postopku za ponovno izvolitev v naziv docentke za slovensko književnost.

**Sklep:** ŠSFF podaja mnenje o pedagoškem delu Milana Lovenjaka, ki je v postopku za ponovno izvolitev v naziv docenta za arheologijo.

**Glasovanje: Za:**  19 **Proti:** 0 **Vzdržani:** 0

**Sklep:** ŠSFF ne more podati mnenja o pedagoškem delu Takamuneja Kawashima, ki je v postopku za ponovno izvolitev v naziv docenta za japonologijo.

**Glasovanje: Za:**  19 **Proti:** 0 **Vzdržani:** 0

**Ad 10.**

Razno.

Nika Gradišek: zbirajo prispevke za zbornik, prosi, če delimo še naprej. Vsi prispevki so dobrodošli.

Prisotni so po seji vabljeni še na pijačo, neformalno druženje.

Seja se je zaključila 22. 2. 2022 ob 17:15.

Gregor Gartner, tajnik ŠSFF

Brina Minca Herlec, predsednica ŠSFF